กระทรวงวัฒนธรรม จัดกิจกรรมเฉลิมพระเกียรติเนื่องในโอกาสวันเฉลิมพระชนมพรรษา 12   สิงหาคม 2564
นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวว่า เนื่องในโอกาสวันเฉลิมพระชนมพรรษา สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง   12   สิงหาคม 2564 กระทรวงวัฒนธรรม  ร่วมกับเครือข่ายศาสนาและวัฒนธรรม จัดกิจกรรมเฉลิมพระเกียรติเพื่อร่วมแสดงความจงรักภักดีและน้อมสำนึกในพระมหากรุณาธิคุณที่ได้ทรงปฏิบัติพระราชกรณียกิจนานัปการ  ประกอบด้วยการ การจัดตั้งโต๊ะหมู่ประดิษฐานพระฉายาลักษณ์ และเครื่องราชสักการะ ประดับธงชาติ ธงอักษรพระนามาภิไธย ส.ก.ยังสถานที่ราชการ  จัดพิธีศาสนามหามงคล 5  ศาสนา ด้วยการบันทึกเทปวีดิทัศน์เพื่อเผยแพร่ผ่านทางสื่อแขนงต่างๆ   ขณะเดียวกันมีการบันทึกเทปวีดิทัศน์กิจกรรมร้อยใจภักดิ์ อัคราภิรักษศิลปิน  ได้แก่ วิดิทัศน์อาศิรวาท  วีดีทัศน์สายใยแผ่นดิน  ขับร้องบทเพลงแม่ โดยกลุ่มศิลปินและเยาวชน การแสดงลิเกพื้นบ้าน การแสดงเพลงฉ่อย  การขับร้องเพลงสดุดีพระแม่ไทย  โดยเผยแพร่ทางสถานีวิทยุโทรทัศน์แห่งประเทศไทยในวันที่ 12  สิงหาคม 2564 เวลา 21.00  น. และสื่อออนไลน์ นอกจากนี้ มีกิจกรรมการแสดงพื้นบ้านเฉลิมพระเกียรติ  เช่น หนังตะลุง ละครรำ  งิ้ว  หุ่นกระบอก  หมอลำ โนราห์  การแสดงพื้นบ้าน 4 ภาค การแสดงโปงลาง โดยรับชมได้ทางสื่อออนไลน์ สถานีวัฒนธรรม ตั้งแต่บัดนี้ถึงวันที่ 20 สิงหาคม  2564 นอกจากนี้ ยังมีการจัดนิทรรศการเฉลิมพระเกียรติในรูปแบบออนไลน์ผ่านเพจของหอจดหมายเหตุแห่งชาติเฉลิมพระเกียรติพระบาทสมเด็จพระเจ้าอยู่หัวภูมิพลอดุลยเดชตลอดเดือนสิงหาคมนี้